CELEX: 52006XC0520(01)
Language: fi
Date: 2006-05-20
Title: Luonnos komission asetukseksi — EY:n perustamissopimuksen 87 ja 88 artiklan soveltamisesta alueelliseen investointitukeen

20.5.2006   
            
            
               FI
            
            
               Euroopan unionin virallinen lehti
            
            
               C 120/2
            
         Luonnos komission asetukseksi
   EY:n perustamissopimuksen 87 ja 88 artiklan soveltamisesta alueelliseen investointitukeen
   (2006/C 120/02)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon Euroopan yhteisön perustamissopimuksen 92 ja 93 artiklan soveltamisesta tiettyihin valtion monialaisen tuen muotoihin 7 päivänä toukokuuta 1998 annetun neuvoston asetuksen (EY) N:o 994/98 (1) ja erityisesti sen 1 artiklan 1 kohdan a alakohdan i luetelmakohdan sekä 1 artiklan 1 kohdan b alakohdan,
   on julkaissut tämän asetuksen luonnoksen (2),
   on kuullut neuvoa-antavaa valtiontukikomiteaa,
   sekä katsoo seuraavaa:
   
               (1)
            
            
               Asetuksella (EY) N:o 994/98 komissio valtuutetaan säätämään perustamissopimuksen 87 artiklan mukaisesti, että tuki, joka on komission kunkin jäsenvaltion osalta alueellisen tuen myöntämistä varten hyväksymän kartan mukaista, soveltuu tietyin edellytyksin yhteismarkkinoille ja se vapautetaan perustamissopimuksen 88 artiklan 3 kohdassa määrätystä ilmoitusvelvollisuudesta.
            
         
               (2)
            
            
               Komissio on soveltanut perustamissopimuksen 87 ja 88 artiklaa tukialueilla toteutettuihin alueellisen investointituen ohjelmiin monissa päätöksissä ja se on myös tuonut julki asiaa koskevan politiikkansa erityisesti alueellisia valtiontukia koskevissa suuntaviivoissa vuosille 2007—2013 (3), monialaisissa puitteissa alueellisesta tuesta suurille investointihankkeille (4) sekä EY:n perustamissopimuksen 87 ja 88 artiklan soveltamisesta pienille ja keskisuurille yrityksille myönnettyyn valtiontukeen 12 päivänä tammikuuta 2001 annetussa komission asetuksessa (EY) N:o 70/2001 (5). Sen huomattavan kokemuksen perusteella, joka komissiolla on perustamissopimuksen 87 ja 88 artiklan soveltamisesta alueelliseen investointitukeen, ja komission näiden määräysten nojalla laatimien alueellisia valtiontukia koskevien suuntaviivojen perusteella on asianmukaista, että komissio käyttää asetuksessa (EY) N:o 994/98 annettua toimivaltaa varmistaakseen tehokkaan valvonnan ja yksinkertaistaakseen hallintoa heikentämättä suorittamaansa seurantaa.
            
         
               (3)
            
            
               Alueellisella tuella pyritään ratkaisemaan epäedullisessa asemassa olevien alueiden rajoitteita ja edistämään siten jäsenvaltioiden ja koko yhteisön taloudellista, sosiaalista ja alueellista yhteenkuuluvuutta. Alueellisen investointituen tarkoituksena on auttaa kehittämään kaikkein epäedullisimmassa asemassa olevia alueita tukemalla investointeja ja työpaikkojen luomista kestävän kehityksen periaatteen mukaisesti. Tuella edistetään epäsuotuisilla alueilla sijaitsevien yritysten kaupallisen toiminnan laajentamista, järkeistämistä, uudenaikaistamista ja monipuolistamista erityisesti kannustamalla yrityksiä sijoittautumaan näille alueille.
            
         
               (4)
            
            
               Sen määrittämiseksi, soveltuuko tuki tämän asetuksen nojalla yhteismarkkinoille, on tarpeen ottaa huomioon tuen intensiteetti ja näin ollen tuen määrä avustusekvivalentteina ilmaistuna. Useassa erässä myönnettävän tuen avustusekvivalentin laskeminen edellyttää tuen myöntämishetkellä voimassa olevan markkinakoron käyttämistä. Jotta valtiontukisääntöjä sovellettaisiin yhdenmukaisesti, avoimesti ja yksinkertaisesti, tässä asetuksessa tarkoitettuina markkinakorkoina olisi pidettävä viitekorkoja. Viitekorkoina olisi käytettävä komission puolueettomien perusteiden pohjalta määräajoin vahvistamia ja Euroopan unionin virallisessa lehdessä ja Internetissä julkaistavia korkoja.
            
         
               (5)
            
            
               Avoimuuden ja tehokkaan seurannan varmistamiseksi tätä asetusta on sovellettava ainoastaan läpinäkyviin alueellisen investointituen ohjelmiin. Tämän vuoksi jäsenvaltioiden on aina ilmoitettava komissiolle aluetukiohjelmista, jotka eivät ole läpinäkyviä, eli sellaisista ohjelmista, joiden osalta ei ole mahdollista laskea etukäteen täsmällisesti bruttoavustusekvivalenttia prosenttiosuutena tukikelpoisista kustannuksista tarvitsematta tehdä riskinarviointia. Tällaisia tukiohjelmia ovat esimerkiksi ohjelmat, joihin liittyy julkisia lainoja, tukea sisältäviä valtiontakauksia ja valtion osakkuuksia, joilla ei noudateta markkinataloussijoittajaa koskevaa periaatetta. Komissio arvioi ilmoitukset sellaisista aluetukiohjelmista, jotka eivät ole läpinäkyviä, erityisesti alueellisia valtiontukia koskevissa suuntaviivoissa vuosille 2007—2013 asetettujen perusteiden mukaisesti.
            
         
               (6)
            
            
               Kaikki sellaisesta tukiohjelmasta myönnetty tuki, joka täyttää kaikki tässä asetuksessa säädetyt asiaa koskevat vaatimukset, olisi myös vapautettava ilmoitusvelvollisuudesta. Tämän asetuksen nojalla vapautettuihin aluetukiohjelmiin on liitettävä selkeä viittaus tähän asetukseen.
            
         
               (7)
            
            
               Tuesta, joka ei kuulu tämän asetuksen tai muiden asetuksen (EY) N:o 994/98 1 artiklan nojalla annettujen asetusten alaan, ilmoitetaan komissiolle perustamissopimuksen 88 artiklan 3 kohdan mukaisesti. Kyseinen tuki arvioidaan erityisesti niiden vaatimusten perusteella, jotka on asetettu alueellisia valtiontukia koskevissa suuntaviivoissa vuosille 2007—2013.
            
         
               (8)
            
            
               Tätä asetusta ei pitäisi soveltaa eräillä aloilla, joilla sovelletaan erityissääntöjä. Näillä aloilla myönnetystä tuesta on ilmoitettava komissiolle edelleen ennakolta perustamissopimuksen 88 artiklan 3 kohdan mukaisesti. Tämä koskee hiili- ja terästeollisuutta, synteettikuitu- ja laivanrakennusalaa sekä kalastusta ja vesiviljelyä. Maatalouden alalla tätä asetusta ei sovelleta perustamissopimuksen liitteessä I lueteltujen tuotteiden alkutuotantoon (maanviljely) liittyvään toimintaan. Asetusta olisi sovellettava maataloustuotteiden jalostamiseen ja kaupan pitämiseen lukuun ottamatta maidon ja maitotuotteiden kaupan pitämisessä käytettävien nimitysten suojelemisesta 2 päivänä heinäkuuta 1987 annetun asetuksen (ETY) N:o 1898/87 (6) 3 artiklan 2 kohdassa tarkoitettujen maitoa tai maitotuotteita vastaavien tuotteiden tai korvikkeiden valmistusta tai kaupan pitämistä.
            
         
               (9)
            
            
               Komissio suhtautuu aina kielteisemmin yksinomaan tietyille aloille suunnattuun tukeen. Tämän asetuksen mukaista vapautusta ilmoitusvelvollisuudesta ei näin ollen pitäisi myöntää tietyille aloille suunnatuille investointitukiohjelmille. Komissio katsoo, että sen vakiintuneen käytännön mukaisesti matkailualalla on tärkeä asema kansantalouksissa ja se vaikuttaa yleisesti erityisen myönteisesti alueelliseen kehitykseen. Tämän vuoksi matkailutoimintaan suunnattuja alueellisia investointitukiohjelmia ei pitäisi katsoa suunnatuiksi tietyille aloille ja ne olisi vapautettava perustamissopimuksen 88 artiklan 3 kohdan mukaisesta ilmoitusvelvollisuudesta edellyttäen, että myönnetty tuki täyttää kaikki tämän asetuksen edellytykset.
            
         
               (10)
            
            
               Pienille ja keskisuurille yrityksille neuvontaan ja muihin palveluihin asetuksen (EY) N:o 70/2001 5 artiklan a kohdan nojalla myönnetty tuki on perustamissopimuksen 87 artiklan 3 kohdan mukaisesti yhteismarkkinoille soveltuvaa ja se on vapautettu perustamissopimuksen 88 artiklan 3 kohdassa määrätystä ilmoitusvelvollisuudesta.
            
         
               (11)
            
            
               On syytä muistaa, että pienille ja keskisuurille yrityksille asetuksen (EY) N:o 70/2001 6 artiklan mukaisesti tukiohjelman ulkopuolella myönnetty yksittäinen tuki on perustamissopimuksen 87 artiklan 3 kohdan mukaisesti yhteismarkkinoille soveltuvaa ja se on vapautettu perustamissopimuksen 88 artiklan 3 kohdassa määrätystä ilmoitusvelvollisuudesta. On kuitenkin tarpeen varmistaa, että suurille yrityksille tukiohjelman ulkopuolella myönnetyt yksittäiset tuet (tapauskohtainen tuki) kuuluvat jatkossakin perustamissopimuksen 88 artiklan 3 kohdan mukaisen ilmoitusvelvollisuuden soveltamisalaan.
            
         
               (12)
            
            
               Tämä asetus ei vaikuta jäsenvaltion velvollisuuteen ilmoittaa muiden valtiontukitoimenpiteiden yhteydessä yksittäisen tuen myöntämisestä, eikä etenkään velvollisuuteen ilmoittaa tai tiedottaa komissiolle tuesta yritykselle, jolle myönnetään valtiontuesta vaikeuksissa olevien yritysten pelastamiseksi ja rakenneuudistukseksi annetuissa yhteisön suuntaviivoissa tarkoitettua rakenneuudistustukea (7).
            
         
               (13)
            
            
               Komission vakiintuneen käytännön mukaisesti tuen enimmäistaso on ilmaistava mieluummin tuen intensiteettinä suhteessa tukikelpoisiin kustannuksiin kuin tuen enimmäismäärinä, jotta voidaan varmistaa, että se on suhteutettu ja rajattu välttämättömään määrään.
            
         
               (14)
            
            
               On aiheellista vahvistaa lisäedellytyksiä, jotka kaikkien sellaisten tukijärjestelmien tai yksittäisten tukien on täytettävä, joihin sovelletaan poikkeusta tämän asetuksen nojalla. Perustamissopimuksen 87 artiklan 3 kohdan c alakohdan mukaan tällaisen tuen ainoana vaikutuksena ei yleensä saa olla sellaisten toimintakustannusten jatkuva tai säännöllinen vähentäminen, joista tuensaaja tavallisesti joutuisi vastaamaan, ja tuen olisi oltava suhteessa haittoihin, jotka on ratkaistava, jotta turvataan yhteisön edun mukaisiksi katsotut sosiaalis-taloudelliset edut. Sen vuoksi on aiheellista rajata tämän asetuksen soveltamisala aluetukeen, jota myönnetään tässä asetuksessa tarkoitettuihin alkuinvestointeihin. Aluetukiohjelmat, joista myönnetään toimintatukea ja tukea hiljattain perustetuille pienille yrityksille, kuuluvat edelleen perustamissopimuksen 88 artiklan 3 kohdan mukaisen ilmoitusvelvollisuuden piiriin.
            
         
               (15)
            
            
               Komission on varmistettava, että hyväksytty tuki ei muuta kaupankäynnin edellytyksiä yhteisen edun kanssa ristiriitaisella tavalla; tämän vuoksi tuensaajalle myönnetty investointituki, josta on annettu sellaiseen komission aikaisempaan päätökseen perustuva perintämääräys, jossa tuki on julistettu sääntöjenvastaiseksi ja yhteismarkkinoille soveltumattomaksi, on jätettävä tämän asetuksen soveltamisalan ulkopuolelle. Sen vuoksi tällainen tuki kuuluu jatkossakin perustamissopimuksen 88 artiklan 3 kohdan mukaisen ilmoitusvelvollisuuden soveltamisalaan.
            
         
               (16)
            
            
               Jotta investoinnin pääomaa ei aseteta etusijalle suhteessa työvoimaan, tässä asetuksessa olisi säädettävä mahdollisuudesta mitata investointituki joko investointikustannusten perusteella tai investointihankkeen toteuttamiseen välittömästi liittyvien uusien työpaikkojen aiheuttamien kustannusten perusteella.
            
         
               (17)
            
            
               Komission on arvioitava edelleen yksittäin määrältään suuret tuet ennen kuin ne otetaan käyttöön. Tämän vuoksi tämän asetuksen mukaista poikkeusta ei sovelleta yhdelle yritykselle tai toimipaikalle voimassa olevan tukiohjelman perusteella myönnettyyn tukeen, joka ylittää tietyn enimmäistason, vaan tuki kuuluu perustamissopimuksen 88 artiklan 3 kohdan ilmoitusvelvollisuuden piiriin.
            
         
               (18)
            
            
               On tärkeää varmistaa, että alueellisella tuella on todellinen kannustava vaikutus sellaisten investointien tekemiseen, joita ei tukialueilla muutoin tehtäisi, ja että aluetuki toimii kannustimena uuden toiminnan kehittämiselle.
            
         
               (19)
            
            
               Tällä asetuksella ei olisi myönnettävä poikkeusta tuen kasautuessa muun valtiontuen kanssa, mukaan lukien kansallisten, alueellisten tai paikallisten viranomaisten myöntämä tuki, tai sellaisen yhteisön avustuksen kanssa, joka liittyy samoihin tukikelpoisiin kustannuksiin tai investointihankkeeseen, kun tällainen kasautuminen ylittää tässä asetuksessa vahvistetun enimmäistason. Alueellinen investointituki, jolle myönnetään poikkeus tällä asetuksella, ei saa kasautua sellaisen EY:n perustamissopimuksen 87 ja 88 artiklan soveltamisesta vähämerkityksiseen tukeen 12 päivänä tammikuuta 2001 annetun asetuksen (EY) N:o 69/2001 (8) mukaisen vähämerkityksisen tuen kanssa, joka liittyy samoihin tukikelpoisiin kustannuksiin tai investointihankkeeseen, jos kasautuminen johtaa tässä asetuksessa vahvistetun tuen intensiteetin ylittymiseen.
            
         
               (20)
            
            
               Maailman kauppajärjestön tukia ja tasoitustulleja koskevan sopimuksen (9) perusteella tällä asetuksella ei myönnetä poikkeusta vientituelle tai tuelle, jolla suositaan kotimaisia tuotteita tuontituotteiden kustannuksella. Tällainen tuki ei sovellu yhteen kyseisestä sopimuksesta johtuvien yhteisön kansainvälisten velvollisuuksien kanssa, joten sitä ei voida vapauttaa ilmoitusvelvollisuudesta.
            
         
               (21)
            
            
               Avoimuuden ja tehokkaan seurannan varmistamiseksi asetuksen (EY) N:o 994/98 3 artiklan mukaisesti on asianmukaista laatia vakiomalli, jonka mukainen tiivistelmä jäsenvaltion on toimitettava komissiolle aina, kun tukiohjelma otetaan käyttöön, ja joka julkaistaan Euroopan unionin virallisessa lehdessä. Samoista syistä on asianmukaista laatia säännöt tämän asetuksen nojalla poikkeuksen saanutta tukiohjelmaa koskevista asiakirjoista, jotka jäsenvaltioiden on säilytettävä. Hallinnon helpottamiseksi ja koska tarvittava teknologia on laajalti käytettävissä, tiivistelmä on toimitettava sähköisessä muodossa. Aluetuen avoimuuden parantamiseksi laajentuneessa unionissa jäsenvaltioiden on julkaistava tukiohjelman lyhentämätön teksti Internetissä ja ilmoitettava komissiolle kyseinen Internet-osoite.
            
         
               (22)
            
            
               Kun otetaan huomioon komission kokemus tällä alalla ja erityisesti taajuus, jolla valtiontukipolitiikkaa on yleensä tarpeen tarkistaa, on asianmukaista rajoittaa tämän asetuksen soveltamisaikaa,
            
         ON ANTANUT TÄMÄN ASETUKSEN:
   1 artikla
   Soveltamisala
   1.   Tätä asetusta sovelletaan alueellista investointitukea koskeviin läpinäkyviin ohjelmiin, jotka ovat perustamissopimuksen 87 artiklan 1 kohdassa tarkoitettua valtiontukea.
   2.   Tätä asetusta ei sovelleta seuraavilla aloilla myönnettyyn tukeen:
   
               —
            
            
               kalastus,
            
         
               —
            
            
               laivanrakennus,
            
         
               —
            
            
               hiili- ja terästeollisuus,
            
         
               —
            
            
               synteettikuituala.
            
         Asetusta ei sovelleta perustamissopimuksen liitteessä I lueteltujen tuotteiden alkutuotantoon (maanviljely) liittyvään toimintaan. Asetusta sovelletaan maataloustuotteiden jalostamiseen ja kaupan pitämiseen lukuun ottamatta neuvoston asetuksen (ETY) N:o 1898/87 (10) 3 artiklan 2 kohdassa tarkoitettujen maitoa tai maitotuotteita vastaavien tuotteiden tai niiden korvikkeiden valmistusta tai kaupan pitämistä.
   3.   Tätä asetusta ei sovelleta seuraaviin tukityyppeihin:
   
               (a)
            
            
               vientiin liittyvän toiminnan tukeen, eli tukeen, joka liittyy välittömästi vientimääriin, jakeluverkon perustamiseen ja toimintaan tai muihin vientitoimintaan liittyviin juokseviin kustannuksiin;
            
         
               (b)
            
            
               tukeen, jolla suositaan kotimaisia tuotteita tuontituotteiden kustannuksella.
            
         4.   Tuesta, joka ei kuulu tämän asetuksen tai muiden asetuksen (EY) N:o 994/98 1 artiklan nojalla annettujen asetusten alaan, on ilmoitettava komissiolle perustamissopimuksen 88 artiklan 3 kohdan mukaisesti. Kyseinen tuki arvioidaan erityisesti niiden vaatimusten perusteella, jotka on asetettu alueellisia valtiontukia koskevissa suuntaviivoissa vuosille 2007—2013.
   2 artikla
   Määritelmät
   Tässä asetuksessa tarkoitetaan ilmaisulla:
   
               (a)
            
            
               
                  ’tuki’ toimenpiteitä, jotka täyttävät kaikki perustamissopimuksen 87 artiklan 1 kohdassa määrätyt edellytykset;
            
         
               (b)
            
            
               
                  ’pienet ja keskisuuret yritykset’ (’pk-yritykset’) asetuksen (EY) N:o 364/2004 (11) liitteessä I määriteltyjä pieniä ja keskisuuria yrityksiä;
            
         
               (c)
            
            
               
                  ’alkuinvestointi’ tarkoittaa:
               
                           —
                        
                        
                           investointia aineelliseen ja aineettomaan omaisuuteen uuden toimipaikan perustamiseksi, olemassa olevan toimipaikan laajentamiseksi, toimipaikan tuotannon monipuolistamiseksi uusiin tuotteisiin tai olemassa olevan toimipaikan tuotantoprosessin perusteelliseksi muuttamiseksi; tai
                        
                     
                           —
                        
                        
                           toimipaikkaan välittömästi liittyvän käyttöomaisuuden hankintaa silloin, kun toimipaikka on suljettu tai olisi suljettu, jollei sitä olisi ostettu, ja kun käyttöomaisuuden ostajana on riippumaton sijoittaja.
                        
                     Yrityksen muodostaman oikeushenkilön kaikkien osakkeiden hankkiminen ei ole alkuinvestointi.
            
         
               (d)
            
            
               
                  ’aineellinen omaisuus’ maa-alueisiin, rakennuksiin sekä koneisiin ja laitteisiin liittyvää omaisuutta;
            
         
               (e)
            
            
               ’aineeton omaisuus’ omaisuutta, joka hankitaan teknologian siirron kautta eli hankkimalla patenttioikeuksia, käyttölupia, taitotietoa tai patentoimatonta teknistä tietämystä;
            
         
               (f)
            
            
               
                  ’suuri investointihanke’ käyttöomaisuuteen tehtyä alkuinvestointia, jonka tukikelpoiset kustannukset ovat yli 50 miljoonaa euroa laskettuina tuen myöntämispäivän hintojen ja valuuttakurssien mukaan;
            
         
               (g)
            
            
               
                  ’bruttoavustusekvivalenttina ilmaistu tuki-intensiteetti (BAE)’ tuen diskontattua arvoa prosenttiosuutena tukikelpoisten kustannusten diskontatusta arvosta;
            
         
               (h)
            
            
               
                  ’alueellista investointitukea koskeva läpinäkyvä ohjelma’ alueellista investointitukiohjelmaa, jonka osalta on mahdollista laskea etukäteen täsmällisesti bruttoavustusekvivalentti prosenttiosuutena tukikelpoisista kustannuksista tarvitsematta tehdä riskinarviointia;
            
         
               (i)
            
            
               
                  ’aloittaminen’ joko rakennustöiden aloittamista tai ensimmäistä selkeää sitoutumista laitteiden tilaamiseen; se ei sisällä alustavia toteutettavuustutkimuksia;
            
         
               (j)
            
            
               
                  ’työpaikkojen luominen’ tietyn toimipaikan välittömästi työllistämän työntekijämäärän (vuosityöyksiköiden, VTY) nettolisäystä verrattuna edellisen 12 kuukauden keskiarvoon, kun laskelmasta vähennetään toimipaikassa samana ajanjaksona mahdollisesti vähentyneet työpaikat;
            
         
               (k)
            
            
               ’työntekijöiden määrä’ vuosityöyksiköiden määrää eli vuoden aikana kokopäivätyössä olleen henkilöstön määrää; osa-aikatyön sekä kausityön määrä lasketaan osuuksina vuosityöyksiköistä;
            
         
               (l)
            
            
               
                  ’palkkakustannukset’ tuensaajan kyseessä olevan työpaikan osalta tosiasiallisesti suorittamien maksujen kokonaismäärää, joka koostuu bruttopalkasta (eli palkasta ennen veroja) ja pakollisista sosiaaliturvamaksuista;
            
         
               (m)
            
            
               
                  ’investointihankkeen avulla välittömästi luodut työpaikat’ kolmen vuoden kuluessa investoinnin päättymisestä luotuja työpaikkoja toiminnassa, johon investointi liittyy; näihin kuuluvat myös työpaikat, jotka on luotu investoinnin aiheuttaman kapasiteetin käyttöasteen nousun vuoksi;
            
         
               (n)
            
            
               
                  ’maataloustuote’ tarkoittaa:
               
                           —
                        
                        
                           perustamissopimuksen liitteessä I lueteltuja tuotteita, asetuksen (EY) N:o 104/2000 soveltamisalaan kuuluvia kalastus- ja vesiviljelytuotteita lukuun ottamatta;
                        
                     
                           —
                        
                        
                           CN-koodeihin 4502, 4503 ja 4505 kuuluvia tuotteita (korkkituotteet);
                        
                     
                           —
                        
                        
                           neuvoston asetuksen (ETY) N:o 1898/87 (12) 3 artiklan 2 kohdassa tarkoitettuja maitoa ja maitotuotteita jäljitteleviä tuotteita tai niiden korvikkeita;
                        
                     
         
               (o)
            
            
               ’maitoa ja maitotuotteita jäljittelevät tuotteet tai korvikkeet’ tuotteita, joita voidaan luulla maidoksi ja/tai maitotuotteiksi ja jotka koostumukseltaan eroavat edellä mainituista tuotteista siten, että niiden rasva- ja/tai proteiinipitoisuus on peräisin muusta kuin maitotuotteesta ja jotka sisältävät tai eivät sisällä maidosta peräisin olevaa proteiinia (neuvoston asetuksen (ETY) N:o 1898/87 3 artiklan 2 kohdassa tarkoitetut ’muut kuin maitotuotteet’).
            
         
               (p)
            
            
               
                  ’maataloustuotteen jalostaminen’ maataloustuotteen käsittelyä niin, että myös käsittelyn tuloksena saatava tuote on maataloustuote;
            
         
               (q)
            
            
               
                  ’maataloustuotteen kaupan pitäminen’ tavaran pitämistä tai esille panemista myyntiä varten, myytäväksi tarjoamista, toimittamista tai muulla tavoin markkinoille saattamista.
            
         3 artikla
   Edellytykset poikkeuksen myöntämiselle
   1.   Alueellista investointitukea koskevat läpinäkyvät ohjelmat, jotka täyttävät kaikki tämän asetuksen edellytykset, ovat perustamissopimuksen 87 artiklan 3 kohdassa tarkoitetulla tavalla yhteismarkkinoille soveltuvia ja vapautettu perustamissopimuksen 88 artiklan 3 kohdan mukaisesta ilmoitusvelvollisuudesta edellyttäen, että:
   
               (a)
            
            
               tuki, joka myönnetään tällaisen ohjelman mukaisesti, täyttää kaikki tämän asetuksen edellytykset;
            
         
               (b)
            
            
               ohjelmassa nimenomaan viitataan tähän asetukseen mainitsemalla asetuksen nimi ja antamalla viite sen julkaisemisesta Euroopan unionin virallisessa lehdessä.
            
         2.   Edellä 1 kohdassa tarkoitetusta tukiohjelmasta myönnetty tuki on 7 artiklan 4 kohdan mukaisesti määriteltyyn määrään asti perustamissopimuksen 87 artiklan 3 kohdassa tarkoitetulla tavalla yhteismarkkinoille soveltuvaa ja vapautettu perustamissopimuksen 88 artiklan 3 kohdan mukaisesta ilmoitusvelvollisuudesta edellyttäen, että myönnetty tuki välittömästi täyttää kaikki tämän asetuksen edellytykset.
   4 artikla
   Alkuinvestointituki
   1.   Alkuinvestointeihin myönnettävä tuki on perustamissopimuksen 87 artiklan 3 kohdan mukaisesti yhteismarkkinoille soveltuvaa ja vapautettu perustamissopimuksen 88 artiklan 3 kohdan mukaisesta ilmoitusvelvollisuudesta edellyttäen, että:
   
               (a)
            
            
               tuki myönnetään aluetukeen oikeutetulla alueella siten kuin kyseiselle jäsenvaltiolle hyväksytyssä vuosia 2007—2013 koskevassa aluetukikartassa on määritetty;
            
         
               (b)
            
            
               tuen bruttointensiteetti ei ylitä investointihetkellä voimassa olevaa alueellisen tuen enimmäistasoa sillä alueella, jolla investointi toteutetaan, siten kuin kyseiselle jäsenvaltiolle hyväksytyssä aluetukikartassa vuosiksi 2007–2013 on määritetty; ja
            
         
               (c)
            
            
               kaikki muut tämän asetuksen edellytykset täyttyvät.
            
         2.   Suurille investointihankkeille myönnettyä tukea lukuun ottamatta edellä 1 kohdassa määritettyä enimmäistasoa voidaan korottaa 20 prosenttia BAE, kun on kyse pienille yrityksille myönnettävästä tuesta, ja 10 prosenttia, kun on kyse keskisuurille yrityksille myönnettävästä tuesta.
   3.   Tuen on täytettävä seuraavat edellytykset:
   
               (a)
            
            
               investoinnin on säilyttävä tukea saavalla alueella vähintään viiden vuoden ajan investoinnin toteuttamisesta tai kolmen vuoden ajan, jos kyse on pk-yrityksistä;
            
         
               (b)
            
            
               tukikelpoisen aineettoman omaisuuden on täytettävä seuraavat edellytykset:
               
                           —
                        
                        
                           sitä on hyödynnettävä yksinomaan toimipaikassa, jolle aluetukea on myönnetty,
                        
                     
                           —
                        
                        
                           se on katsottava poistokelpoiseksi omaisuudeksi,
                        
                     
                           —
                        
                        
                           se on hankittu kolmannelta osapuolelta markkinaehdoin,
                        
                     
                           —
                        
                        
                           sen on sisällyttävä yrityksen varoihin ja säilyttävä aluetukea saavassa toimipaikassa vähintään viiden vuoden ajan tai pk-yritysten tapauksessa kolmen vuoden ajan;
                        
                     
         
               (c)
            
            
               kun tuki on laskettu aineellisten tai aineettomien investointikustannusten perusteella tai yritysostojen tapauksessa hankintakustannusten perusteella, tuensaajan on rahoitettava vähintään 25 prosenttia hankkeen tukikelpoisista kustannuksista joko omista varoistaan tai ulkoisella rahoituksella muodossa, johon ei liity julkista tukea.
            
         Edellä a kohdassa mainittu edellytys ei estä sellaisen tuotantolaitoksen tai laitteen korvaamista, joka on edellä mainitun ajanjakson aikana vanhentunut tekniikan nopean muuttumisen vuoksi, jos taloudellista toimintaa harjoitetaan kyseisellä alueella edellytetty vähimmäisaika.
   4.   Edellä 1 ja 2 kohdassa vahvistettuja enimmäistasoja sovelletaan tuen intensiteettiin, joka lasketaan joko prosentteina investoinnin tukikelpoisista aineellisista ja aineettomista kustannuksista tai prosentteina palkatun henkilön arvioiduista palkkakustannuksista kahden vuoden aikana investointihankkeella välittömästi luotujen työpaikkojen osalta, tai näiden yhdistelmänä, jos tuki ei ylitä vain toista näistä laskutavoista soveltamalla saatua suotuisinta tuen intensiteettiä.
   5.   Tukikelpoiset investointikustannukset diskontataan arvoonsa tuen myöntämisajankohtana. Useammassa erässä maksettava tuki diskontataan myöntämishetken arvoon. Diskonttauksessa on käytettävä korkona avustuksen myöntämisajankohtana sovellettua viitekorkoa. Jos tuki myönnetään vapautuksena tai alennuksena tulevista veroista bruttoavustusekvivalenttina määritetyn tuki-intensiteetin rajoissa, tukierien diskonttaus suoritetaan veroetuuksien eri voimaantuloajankohtina sovellettavien viitekorkojen perusteella.
   6.   Toimipaikan oston yhteydessä ainoastaan omaisuuserien ostamisesta kolmansilta aiheutuvat kustannukset otetaan huomioon edellyttäen, että kauppa on toteutettu markkinaehdoin. Jos ostoon liittyy muita alkuinvestointeja, näistä aiheutuvat kulut lisätään ostokustannuksiin.
   7.   Kustannukset, jotka liittyvät muiden omaisuuserien kuin maa-alueiden ja rakennusten hankintaan vuokrasopimuksella, otetaan huomioon ainoastaan, jos vuokrasopimus tehdään rahoitusleasingin muodossa ja siihen sisältyy velvoite kyseisen omaisuuserän ostamiseen vuokrasopimuksen päätyttyä. Kun maa-alueita ja rakennuksia hankitaan vuokrasopimuksella, vuokrasopimuksen on oltava voimassa vähintään viisi vuotta investointihankkeen odotetun toteuttamisajankohdan jälkeen tai kolme vuotta, jos on kysymys pk-yrityksistä.
   8.   Liikenteen alalla kuljetuskaluston (irtain omaisuus) hankinnasta aiheutuville kustannuksille ei voida myöntää alkuinvestointitukea.
   9.   Hankittujen omaisuuserien on oltava uusia lukuun ottamatta pk-yrityksiä ja yritysostoja. Yritysostojen tapauksessa on vähennettävä omaisuuserät, joiden hankkimiseen on saatu tukea jo ennen ostoa. Pk-yritysten osalta voidaan ottaa huomioon kaikki kustannukset, joita aiheutuu investoinneista aineettomaan omaisuuteen. Suurten yritysten tapauksessa tällaisista kustannuksista tukikelpoisiksi katsotaan vain enintään 50 prosenttia hankkeeseen tehtyjen investointien tukikelpoisista kokonaiskustannuksista.
   10.   Kun tuki lasketaan palkkakustannusten perusteella, seuraavien edellytysten on täytyttävä:
   
               (a)
            
            
               työpaikkojen on synnyttävä välittömästi investointihankkeesta;
            
         
               (b)
            
            
               työpaikkojen on synnyttävä kolmen vuoden kuluessa investoinnin toteuttamisesta ja niiden on säilyttävä vähintään viiden vuoden ajan siitä ajankohdasta, kun työpaikka täytettiin ensimmäistä kertaa, tai pk-yritysten tapauksessa kolmen vuoden ajan.
            
         11.   Poiketen siitä, mitä tämän artiklan 1 ja 2 kohdassa säädetään, maataloustuotteiden jalostamiseen ja kaupan pitämiseen tehtävien investointien tuen enimmäisintensiteettiä voidaan korottaa seuraavasti:
   
               (a)
            
            
               50 prosenttia tukikelpoisista investoinneista perustamissopimuksen 87 artiklan 3 kohdan a alakohdan mukaisilla tukialueilla ja 40 prosenttia tukikelpoisista investoinneista muilla aluetukeen oikeutetuilla alueilla siten kuin kyseiselle jäsenvaltiolle hyväksytyssä aluetukikartassa vuosiksi 2007—2013 on määritetty, jos tuensaajana on pk-yritys;
            
         
               (b)
            
            
               25 prosenttia tukikelpoisista investoinneista perustamissopimuksen 87 artiklan 3 kohdan a alakohdan mukaisilla tukialueilla ja 20 prosenttia tukikelpoisista investoinneista muilla aluetukeen oikeutetuilla alueilla siten kuin kyseiselle jäsenvaltiolle hyväksytyssä aluetukikartassa vuosiksi 2007—2013 on määritetty, jos tuensaajalla on alle 750 työntekijää ja sen liikevaihto on alle 200 miljoonaa euroa.
            
         5 artikla
   Tuen tarpeellisuus
   1.   Tämän asetuksen mukaisten poikkeusten soveltamisalaan kuuluvat alueellista investointitukea koskevista ohjelmista myönnetyt tuet ainoastaan, jos tuensaaja on toimittanut tukihakemuksen ja ohjelman hallinnoinnista vastaava viranomainen on vahvistanut kirjallisesti, että hanke periaatteessa täyttää ohjelmassa asetetut tukikelpoisuuden edellytykset ennen kuin se on aloitettu, mikä on tarkistettava yksityiskohtaisesti. Tukiohjelmassa on myös viitattava selkeästi molempiin ehtoihin.
   Jos hanke aloitetaan ennen kuin tässä artiklassa säädetyt edellytykset on täytetty, hanke ei kokonaisuudessaan ole oikeutettu aluetukeen.
   2.   Tämän artiklan 1 kohtaa ei sovelleta hyväksyttyihin verotukiohjelmiin, joissa verovapautus tai veronalennus myönnetään tukeen oikeutetuille kustannuksille automaattisesti ilman viranomaisten harkinnanvaltaa.
   6 artikla
   Tuen kasautuminen
   1.   Edellä 4 artiklassa vahvistettuja tuen enimmäistasoja sovelletaan tuetun hankkeen julkisen tuen kokonaismäärään riippumatta siitä, rahoitetaanko tuki paikallisista, alueellisista, kansallisista tai yhteisön myöntämistä varoista.
   2.   Tuki, jolle myönnetään poikkeus tämän asetuksen nojalla, ei saa kasautua muiden perustamissopimuksen 87 artiklan 1 kohdassa tarkoitettujen valtiontukien tai muun yhteisön tai kansallisen rahoituksen kanssa samojen tukikelpoisten kustannusten tai investointihankkeiden osalta, jos kasautuminen johtaa tässä asetuksessa vahvistetun tuen enimmäisintensiteetin ylittymiseen.
   3.   Alueellinen investointituki, jolle myönnetään poikkeus tämän asetuksen nojalla, ei saa kasautua sellaisen EY:n perustamissopimuksen 87 ja 88 artiklan soveltamisesta vähämerkityksiseen tukeen 12 päivänä tammikuuta 2001 annetun asetuksen (EY) N:o 69/2001 (13) mukaisen vähämerkityksisen tuen kanssa samojen tukikelpoisten kustannusten tai investointihankkeiden osalta, jos kasautuminen johtaa tässä asetuksessa vahvistetun tuen enimmäisintensiteetin ylittymiseen.
   7 artikla
   Tuki, josta on ilmoitettava ennakolta komissiolle
   Seuraavia tukia ei vapauteta ilmoitusvelvollisuudesta tämän asetuksen nojalla, vaan niitä koskee edelleen perustamissopimuksen 88 artiklan 3 kohdassa määrätty ilmoitusvelvollisuus:
   
               (1)
            
            
               alueellista investointitukea koskevat ohjelmat, jotka eivät ole läpinäkyviä;
            
         
               (2)
            
            
               tietyille aloille suunnatut alueelliset tukiohjelmat. Matkailutoimintaan suunnattuja alueellisia investointitukiohjelmia ei pitäisi katsoa suunnatuiksi tietyille aloille. Matkailualaan kuuluvat seuraavat NACE Rev. 1.1:n luokituksen mukaiset liiketoiminnan osat:
               
                           —
                        
                        
                           NACE 55: hotellit ja ravintolat,
                        
                     
                           —
                        
                        
                           [NACE 63.3: matkatoimistojen ja matkanjärjestäjien toiminta, muualle luokittelematon matkailua palveleva toiminta,]
                        
                     
                           —
                        
                        
                           NACE 92: virkistys-, kulttuuri- ja urheilutoiminta,
                        
                     
         
               (3)
            
            
               aluetukiohjelmat, joista myönnetään toimintatukea ja tukea hiljattain perustetuille pienille yrityksille,
            
         
               (4)
            
            
               voimassa olevien tukiohjelmien nojalla suuriin investointihankkeisiin myönnetty aluetuki, jos kaikista lähteistä myönnetyn tuen kokonaismäärä on yli 75 prosenttia sellaiseen investointiin myönnetyn tuen enimmäismäärästä, jonka tukikelpoiset kustannukset ovat 100 miljoonaa euroa, kun tuen myöntämishetkellä sovelletaan hyväksytyssä aluetukikartassa suurille yrityksille määritettyä voimassa olevaa tuen enimmäismäärää,
            
         
               (5)
            
            
               tukiohjelmien ulkopuolella myönnetty tapauskohtainen aluetuki, rajoittamatta asetuksen (EY) N:o 70/2001 6 artiklan soveltamista,
            
         
               (6)
            
            
               tuensaajalle myönnetty investointituki, josta on annettu sellaiseen komission aikaisempaan päätökseen perustuva perintämääräys, jossa tuki on julistettu sääntöjenvastaiseksi ja yhteismarkkinoille soveltumattomaksi.
            
         8 artikla
   Avoimuus ja seuranta
   1.   Jäsenvaltioiden on tukiohjelmaa, jolle myönnetään poikkeus tämän asetuksen nojalla, täytäntöön pannessaan toimitettava komissiolle 20 työpäivän kuluessa täytäntöönpanosta Euroopan unionin virallisessa lehdessä julkaisemista varten tiivistelmä tällaista tukiohjelmaa koskevista tiedoista liitteessä I vahvistetun mallin mukaan. Tiivistelmä on toimitettava sähköisessä muodossa.
   2.   Kun aluetukea myönnetään voimassa olevien tukiohjelmien nojalla suurille investointihankkeille, jotka alittavat 7 artiklan 4 kohdassa yksittäiselle ilmoitusvelvollisuudelle asetetun rajan, jäsenvaltioiden on 20 päivän kuluessa siitä, kun toimivaltainen viranomainen myöntää tuen, toimitettava komissiolle tarvittavat tiedot sähköisesti liitteessä II vahvistetussa muodossa. Komissio julkaisee kyseisen tiivistelmän verkkosivustollaan (http://europa.eu.int/comm/competition/).
   
   3.   Jäsenvaltioiden on säilytettävä yksityiskohtaiset asiakirjat tukiohjelmista ja ohjelmista myönnetyistä yksittäisistä tuista, joille myönnetään poikkeus tämän asetuksen nojalla. Näiden asiakirjojen on sisällettävä kaikki tarvittavat tiedot sen osoittamiseksi, että tässä asetuksessa vahvistetut edellytykset poikkeuksen myöntämiselle täyttyvät, mukaan lukien tiedot yrityksestä, jonka tukikelpoisuus perustuu sen asemaan pk-yrityksenä. Jäsenvaltioiden on säilytettävä tukiohjelmaa koskevat asiakirjat kymmenen vuoden ajan siitä päivästä, jolloin viimeinen yksittäinen tuki on myönnetty ohjelmasta. Asianomaisen jäsenvaltion on toimitettava kirjallisesta pyynnöstä komissiolle 20 työpäivän kuluessa tai pyynnössä mahdollisesti vahvistetun pidemmän ajan kuluessa kaikki tiedot, joita komissio pitää tarpeellisina sen arvioimiseksi, onko tämän asetuksen edellytyksiä noudatettu.
   4.   Jäsenvaltioiden on laadittava kertomus tämän asetuksen soveltamisesta jokaisen kokonaisen tai osittaisen kalenterivuoden ajalta, jona sitä sovelletaan, komission asetuksen (EY) N:o 794/2004 (14) III luvussa vahvistetun kaavan mukaisesti.
   5.   Jäsenvaltioiden on julkaistava tämän asetuksen soveltamisalaan kuuluvien tukiohjelmien lyhentämätön teksti Internetissä ja ilmoitettava komissiolle kyseinen Internet-osoite. Sen on oltava myös tämän artiklan 4 kohdan mukaisesti toimitettavassa vuosikertomuksessa. Hankkeet, joista on syntynyt kustannuksia ennen tukiohjelman julkaisupäivää, eivät ole oikeutettuja aluetukeen.
   9 artikla
   Voimaantulo ja voimassaoloaika
   1.   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan tukiohjelmiin, jotka tulevat voimaan tai otetaan käyttöön 31 päivän joulukuuta 2006 jälkeen. Asetus on voimassa siihen asti, kunnes se korvataan uudella asetuksella tai 31 päivään joulukuuta 2013 saakka riippuen siitä, kumpi on aikaisempi ajankohta.
   2.   Ilmoitukset, joiden käsittely on kesken tämän asetuksen tullessa voimaan, arvioidaan sen säännösten nojalla. Ennen tämän asetuksen voimaantuloa ilman komission hyväksyntää ja perustamissopimuksen 88 artiklan 3 kohdan ilmoitusvelvollisuuden vastaisesti täytäntöön pannut tukiohjelmat ja niistä myönnetyt tuet soveltuvat yhteismarkkinoille perustamissopimuksen 87 artiklan 3 kohdassa tarkoitetulla tavalla ja niille myönnetään poikkeus tämän asetuksen nojalla, jos ne täyttävät kaikki tässä asetuksessa asetetut edellytykset.
   3.   Tämän asetuksen voimassaolon päätyttyä sen nojalla tukiohjelmiin sovellettu poikkeus päättyy hyväksyttyjen aluetukikarttojen voimassaolon päättymispäivänä.
   Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
   
      (1)  EYVL L 142, 14.5.1998, s. 1.
   
      (2)  EUVL C
   
      (3)  EUVL C
   
      (4)  EYVL C 70, 19.3.2002, s. 8, sellaisena kuin ne ovat muutettuina EUVL:ssä C 263, 1.11.2003, s. 3.
   
   
      (5)  EYVL L 10, 13.1.2001, s. 33. Asetus sellaisena kuin se on muutettuna asetuksella (EY) N:o 364/2004 (EUVL L 63, 28.2.2004, s. 22).
   
      (6)  EYVL L 182, 3.7.1987, s. 36. Asetus sellaisena kuin se on viimeksi muutettuna vuoden 1994 liittymisasiakirjalla.
   
      (7)  EUVL C 244, 1.10.2004, s. 2.
   
      (8)  EYVL L 10, 13.1.2001, s. 30.
   
      (9)  EYVL L 336, 23.12.1994, s. 156.
   
      (10)  EYVL L 182, 3.7.1987, s. 36. Asetus sellaisena kuin se on viimeksi muutettuna vuoden 1994 liittymisasiakirjalla.
   
      (11)  EUVL L 63, 28.2.2004, s. 22.
   
      (12)  EYVL L 182, 3.7.1987, s. 36.
   
      (13)  EYVL L 10, 13.1.2001, s. 30.
   
      (14)  EUVL L 140, 30.4.2004, s.1.
   
      LIITE I
      
         
   
   
      LIITE II
      Lomake tiivistelmän toimittamiseksi tuesta suurille investointihankkeille, kun myönnetty tuki ei ylitä 7 artiklan 4 kohdassa tarkoitettua enimmäistasoa
      
                  1.
               
               
                  Tuensaaja (tuensaajayrityksen nimi tai -yritysten nimet):
               
            
                  2.
               
               
                  Tukiohjelman viitenumero (komission käyttämä viitenumero voimassa olevasta ohjelmasta, jonka nojalla tukea myönnetään):
               
            
                  3.
               
               
                  Tuen myöntävä julkinen viranomainen tai julkiset viranomaiset (tuen myöntävän viranomaisen tai viranomaisten nimi ja yhteystiedot):
               
            
                  4.
               
               
                  Jäsenvaltio, jossa investointi toteutetaan:
               
            
                  5.
               
               
                  Alue (NUTS 3 -taso), jolla investointi toteutetaan:
               
            
                  6.
               
               
                  Kunta (aikaisemmin NUTS 5 -taso, nykyisin LAU 2), jossa investointi toteutetaan:
               
            
                  7.
               
               
                  Hanketyyppi (uuden toimipaikan perustaminen, olemassa olevan toimipaikan laajentaminen, toimipaikan tuotannon monipuolistaminen uusiin tuotteisiin tai olemassa olevan toimipaikan tuotantoprosessin perusteellinen muuttaminen);
               
            
                  8.
               
               
                  Investointihankkeen perusteella valmistettavat tuotteet tai tarjottavat palvelut (käyttäen PRODCOM/NACE -luokitusta tai palvelualan hankkeiden osalta CPA-luokitusta):
               
            
                  9.
               
               
                  Investointihankkeen lyhyt kuvaus:
               
            
                  10.
               
               
                  Investointihankkeen diskontatut tukikelpoiset kustannukset (euroina):
               
            
                  11.
               
               
                  Diskontattu tukimäärä (brutto) euroina:
               
            
                  12.
               
               
                  Tuki-intensiteetti (prosenttia bruttoavustusekvivalenttina ilmaistuna):
               
            
                  13.
               
               
                  Ehdotetun tuen maksamiselle mahdollisesti asetetut edellytykset:
               
            
                  14.
               
               
                  Hankkeen suunniteltu aloitus- ja lopetusajankohta:
               
            
                  15.
               
               
                  Tuen maksupäivä: